Broj: 711-I-339-M-18/22-04-19

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ante Cvitkovića, ravnatelja Nastavnog zavoda za javno zdravstvo Brodsko-posavske županije,** na 155. sjednici održanoj dana 21. siječnja 2022.g. daje sljedeće

**MIŠLJENJE**

1. **Sukladno odredbi članka 17. stavka 2. ZSSI-a, obveznik Ante Cvitković, ravnatelj Nastavnog zavoda za javno zdravstvo Brodsko-posavske županije, može istovremeno uz profesionalno obnašanje javne dužnosti ravnatelja obavljati poslove doktora medicine spec. epidemiologije i voditelja Službe za epidemiologiju i javno zdravstvo budući da iste neće obavljati u smislu redovitog i stalnog zanimanja.**
2. **Sukladno odredbama članka 22. ZSSI-a, nema zapreke da obveznik po prestanku obnašanja dužnosti ravnatelja Nastavnog zavoda za javno zdravstvo Brodsko-posavske županije nastavi obavljati poslove doktora medicine spec. epidemiologije i voditelja Službe za epidemiologiju i javno zdravstvo.**

Obrazloženje

Zahtjev za davanjem mišljenja Povjerenstva podnio je obveznik Ante Cvitković, ravnatelj Nastavnog zavoda za javno zdravstvo Brodsko-posavske županije ( u daljnjem tekstu Zavod). U Povjerenstvu zahtjev je zaprimljen 17. siječnja 2022. pod poslovnim brojem 711-U-545-M-18/22-01-1, povodom kojeg se vodi predmet broj M-18/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Uvidom u sudski registar Trgovačkog suda u Osijeku, Stalne službe u Slavonskom Brodu utvrđeno je da je pod brojem MBS: 050005288 upisana ustanova Nastavni zavod za javno zdravstvo Brodsko-posavske županije čiji je osnivač Brodsko-posavska županija, a ravnatelj Zavoda Dr. Ante Cvitković. Slijedom navedenog, Ante Cvitković je povodom dužnosti ravnatelja zdravstvene ustanove kojoj je osnivač jedinica područne (regionalne) samouprave dužan pridržavati se odredbi ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da obnaša dužnost ravnatelja Nastavnog zavoda za javno zdravstvo Brodsko-posavske županije, te da ima sa Zavodom sklopljen Anex Ugovora o radu potpisan 12.12.2018., koji dostavlja u privitku, a po kojem za vrijeme mandata ravnatelja Zavoda obavlja i poslove doktora medicine spec. epidemiologije i voditelja Službe za epidemiologiju i javno zdravstvo. Obveznik navodi da njegov mandat ravnatelja traje do 4. veljače 2023. godine te da Zavodu nedostaje doktora medicine, specijalista epidemiologije, iako niz godina raspisuju natječaje za specijalista epidemiologije i specijalizante epidemiologije (doktori medicine koji se moraju 4 godine educirati za specijalistu epidemiologije) bez uspjeha. Također obveznik navodi da je jedan specijalist epidemiologije dao otkaz ugovora o radu tako da će Zavodu s njim ostati samo tri epidemiologa, a da ih je sukladno Mreži javno zdravstvene zaštite potrebno pet.

Nadalje, obveznik navodi da je tim u kojem radi kao specijalist epidemiologije i čiji je nositelj ugovoren sa Hrvatskim zavodom za zdravstveno osiguranje (u daljnjem tekstu: HZZO) i za 2022. godinu. Obveznik u privitku dostavlja dodatak XII ugovoru o provođenju primarne zdravstvene zaštite iz obveznog zdravstvenog osiguranja od 12.kolovoza 2021., dodatak VI Ugovora o provođenju primame zdravstvene zaštite iz obveznog zdravstvenog osiguranja i mail upućen HZZO-u iz kojeg je vidljivo da je nositelj tima i ugovorni liječnik sa HZZO-om.

Obveznik navodi da epidemiolozi moraju imati kontinuiranu pripravnost prema Zakonu o zaštiti pučanstva od zaraznih bolesti te da je vrijeme pandemije i da je potreba za radom doktora medicine specijaliste epidemiologije pogotovo u ovo vrijeme ogromna. Obveznik ističe da ima odobrenje za samostalni rad specijaliste epidemiologije i da ga je dužan obnavljati svakih 6 godina. Dužnosnik poziva Povjerenstvo da pri donošenju mišljenja uzme, pored gore navedenog, u obzir da sukladno čl. 193. Zakona o zdravstvenoj zaštiti zdravstvene ustanove koje obavljaju zdravstvenu djelatnost obvezne su neprekidno pružati zdravstvenu zaštitu te se rad u zdravstvenim ustanovama koje obavljaju zdravstvenu djelatnost može se organizirati u jednoj ili više smjena, turnusu i na druge načine u skladu s potrebama stanovništva i oblicima pružanja zdravstvenih usluga: dežurstvo, pripravnost, rad po pozivu. Vrijeme koje radnik provede obavljajući poslove po pozivu smatra se radnim vremenom.

Nadalje, obveznik navodi da je člankom 3. Pravilnika o početku, završetku i rasporedu radnog vremena zdrav. ustanova i privatnih zdravstvenih radnika u ordinaciji u mreži javne zdravstvene službe („Narodne novine“ broj 106/19) propisano da su radnici zdravstvene ustanove obvezni pružati zdravstvenu zaštitu radom u jednoj ili više smjena, turnusu, dežurstvu, pripravnošću, radom po pozivu i posebnom dežurstvu. U istom Pravilniku preciziran je početak i završetak rada.

Isto tako, ističe da je člankom 58. Kolektivnog ugovora za djelatnost zdravstava i zdravstveno osiguranja propisano kako ravnatelju zdravstvene ustanove, koji sukladno ugovoru o radu, osim poslova ravnatelja u redovitom radnom vremenu, obavlja i poslove iz zdravstvene djelatnosti u toj ustanovi, pripada pravo na dodatak na posebne uvjete rada za efektivno odrađene sate na tim poslovima sukladno čl. 55. istog Kolektivnog ugovora. Dakle, obveznik ističe da u plaći koju ostvaruje u Zavodu dobiva isplatu i za poslove ravnatelja i za efektivno odrađene poslove iz zdravstvene djelatnosti.

Obveznik ističe da je Zajedničko povjerenstvo nadležno za tumačenje Kolektivnog ugovora za djelatnost zdravstva i zdravstvenog osiguranja koji se primjenjivao od 01. siječnja 2005.g. do 31.12.2010.g. donijelo Zaključak br. 364, koji glasi: „ Ravnatelju zdrav. ustanove, kada dežura ili je u pripravnosti, pripada pravo na naknadu za dežurstvo ili pripravnost u visini utvrđenoj Kolektivnim ugovorom i to na osnovnu plaću radnog mjesta na kojem dežura odnosno na kojem je pripravan, a sukladno posebnom ugovoru sa zdrav. ustanovom.“

Također navodi da je sukladno zaključku br. 21 sa 6. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja od 18. prosinca 2018.g., tumačenja ranijih Povjerenstava koja se odnose na odredbe Kolektivnog ugovora predstavljaju pomoć novom Povjerenstvu za tumačenje oko zauzimanju stava o istim pitanjima o kojima je zaključke donijelo prethodno Povjerenstvo za tumačenje.

Obveznik stoga postavlja upit postoji li u konkretnom slučaju sukob interesa u smislu članka 17. Zakona i treba li za obavljanje poslove doktora medicine spec. epidemiologije i voditelja Službe za epidemiologiju i javno zdravstvo, za vrijeme obnašanja dužnosti ravnatelja, zatražiti prethodno odobrenje Povjerenstva. Isto tako navodi da je Aneksom Ugovora ugovoreno da će nakon isteka mandata ravnatelja nastavlja obavljati poslove doktora medicine spec. epidemiologije i voditelja Službe za epidemiologiju i javno zdravstvo. Obveznik s tim u vezi ističe da u ustanovi u kojoj je ravnatelj radi kontinuirano od 2000. godine ima ugovor o radu koji nije nikad prekidan, a na mjesto ravnatelja izabran je iz ustanove, pri čemu je specijalizaciju iz epidemiologije završio za potrebe iste kao i da je odlukom iz 2003. godine raspoređen na mjesto specijaliste epidemiologije koji obavlja i danas. Obveznik postavlja upit može li nakon prestanka mandata ravnatelja nastaviti obavljati poslove doktora medicine spec, epidemiologije i voditelja Službe za epidemiologiju i javno zdravstvo u Zavodu, sukladno aneksu ugovora.

Dana 18. siječnja 2022.g. obveznik je dostavio i dopunu zahtjeva za mišljenjem u kojoj navodi da pripravnost koja je obvezna za epidemiologe, sukladno Zakonu o zaštiti pučanstva od zaraznih bolesti, dijeli sa još troje kolega odnosno uskoro još dvoje kolega te da njegov rad kao specijalista epidemiologije ima karakter povremenog rada i zavisi o epidemiološkoj situaciji, odnosno da isti radi oko 20 sati tjedno te da se ne radi o radu u punom radnom vremenu koji utječe na njegov rad kao ravnatelja.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako je uvidom u dostavljenu dokumentaciju ( Ugovor o radu Broj 01-250/1-200 od 13. studenog 200.g., Anex Ugovora o radu Broj: 01-2300/01-2018 od 13. prosinca 2018.g., Dodatak VI Ugovoru o provođenju primarne zdravstvene zaštite iz obveznog zdravstvenog osiguranja Broj 01-1862/01-2019 od 21. kolovoza 2019.g. i Dodatak XII Ugovoru provođenju primarne zdravstvene zaštite iz obveznog zdravstvenog osiguranja Broj 01-1336/1-2021 od 23. kolovoza 2021.g.), utvrdilo da će isti navedene poslove obavljati na neodređeno vrijeme i to, kako proizlazi iz zahtjeva obveznika, oko 20 sati tjedno ovisno o zahtjevima epidemiološke situacije, slijedom čega Povjerenstvo zaključuje da se radi o povremenim i privremenim poslovima.

Stoga sukladno odredbi članka 17. stavka 2. ZSSI-a obveznik Ante Cvitković, može istodobno uz profesionalno obnašanje dužnosti ravnatelja Nastavnog zavoda za javno zdravstvo Brodsko-posavske županije obavljati poslove doktora medicine spec. epidemiologije i voditelja Službe za epidemiologiju i javno zdravstvo, jer ih neće obavljati na način redovitog i stalno zanimanja.

Isto tako, Povjerenstvo ističe kako dužnosnik navedene poslove može obavljati i nakon prestanka obnašanja dužnosti ravnatelja Zavoda budući da odredbom članka 22. ZSSI-a nije propisano da se ograničenja iz odredbe članka 17. stavka 2. ZSSI-a protežu na razdoblje nakon prestanka dužnosti.

Povjerenstvo pritom napominje kako je dužnosnik sukladno članku 17. stavku 4. ZSSI-a primitke stečene obavljanjem poslova doktora medicine spec, epidemiologije i voditelja Službe za epidemiologiju i javno zdravstvo dužan prijaviti u godišnjoj imovinskoj kartici. Povjerenstvo ističe da ukoliko obveznik prima jedinstvenu plaću kao ravnatelj Zavoda, liječnik te voditelj Službe za epidemiologiju i javno zdravstvo navedenu je plaću dužan prijaviti u rubrici „Primanja na mjesečnoj razini od dužnosti za koju se podnosi izvješće o imovinskom stanju“, a ukoliko se radi o dva različita primitka onda je prihode ostvarene za obavljanje poslova liječnika i voditelja Službe dužan prijaviti u rubrici „Podatci o drugim poslovima dužnosnika tijekom obnašanja mandata“.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ante Cvitković, putem e-maila
2. Objava na internetskoj stranici Povjerenstva
3. Pismohrana